Kurikulum Waldorfskog dječjeg vrtića\*Iskrica\*

*Izradili: Odgojitelji W.d.v. Iskrica*

*„S poštovanjem primiti, s ljubavlju odgajati,*

*u slobodi otpustiti.“ Dr. Rudolf Steiner*

Na temelju čl. 21 Zakona o predškolskom odgoju, obrazovanju i naobrazbi te čl. . Statuta

Waldorfskog dječjeg vrtića \*Iskrica\*, Upravno vijeće Waldorfskog dječjeg vrtića \*Iskrica\*, na sjednici održanoj dana 12.09.2018, na prijedlog ravnateljice, donijelo je Kurikulum Waldorfskog dječjeg vrtića \*Iskrica\* za pedagošku godinu 2018./2019.

Klasa: 602-01/19-05/01

Ur.broj: 2181-241-01-19-03

KURIKULUM WALDORFSKOG DJEČJEG VRTIĆA \*ISKRICA\* ZA PEDAGOŠKU GODINU 2019./2020.

U Splitu, rujan 2019.

**Osnovni podaci o dječjem vrtiću:**

Županija: Splitsko-dalmatinska

Predškolska ustanova: Waldorfski dječji vrtić \*Iskrica\*

Adresa: Split, Put Trstenika 1

Broj telefona: 021 465 193

E-mail: waldorfskivrticiskrica@gmail.com

Osnivač: Društvo Waldorf pedagogije Split

**MISIJA:** postići harmoničan razvoj djetetovih fizičkih, duševnih i duhovnih snaga uvažavajući njegov individualitet, omogućiti svakom djetetu da razvije i unaprijedi svoje potencijale i talente kroz pozitivnu i inspirativnu odgojno obrazovnu sredinu, omogućiti predškolskom djetetu učenje putem stjecanja vlastitog iskustva, aktivnog istraživanja i oponašanja odraslih.

**VIZIJA:** „Primiti dijete s poštovanjem, odgajati ga s ljubavlju, otpustiti u slobodu.“ Postati prepoznatljiv vrtić s alternativnim, waldorfskim programom u gradu Splitu i šire.

**PRIORITETNA PODRUČJA DJELOVANJA:**

* unapređenje umjetničkih aktivnosti s naglaskom na aktivnostima slikanja, modeliranja, pjevanja, sviranja, pričanja priča i bajki, lutkarskih dramatizacija i ručnog rada
* unapređenje životno-praktičnih (radnih) aktivnosti, ručnog rada i istraživačkih aktivnosti
* poticanje slobodne igre
* unapređenje suradnje s roditeljima s ciljem postizanja usklađenosti odgojnih utjecaja kod kuće i u vrtiću što djetetu daje osjećaj sigurnosti - poticanje partnerstva s roditeljima,
* unapređenje vještina promatranja djeteta od strane odgojitelja

# 1. O WALDORFSKOM DJEČJEM VRTIĆU\*ISKRICA\*

Waldorfski dječji vrtić \*Iskrica\* je smješten u Splitu, na adresi Put Trstenika 1. Vrtić je osnovan 1999.g., a osnivač je Društvo Waldorf pedagogije Split. Djelatnost dječjeg vrtića je njega, odgoj i obrazovanje djece predškolske dobi od navršene treće godine života do polaska u osnovnu školu. U okviru djelatnosti vrtića organizira se i provodi alternativni Waldorfski program njege, odgoja, naobrazbe, zdravstvene zaštite, prehrane i socijalne skrbi djece predškolske dobi prema koncepciji dr.Rudolfa Steinera.

Ustrojene su dvije mješovite skupine s 20-ero djece u trećoj godini života do polaska u školu, u funkcionalno uređenom i djeci primjerenom prostoru. Vrtić provodi dva cjelodnevna programa Program se provodi svakodnevno u ukupnom trajanju od 10 sati dnevno, radnim danom osim subote. U okviru djelatnosti vrtića, organizira se i provodi Program pripreme za školu kao sastavni dio redovitog programa, za djecu školske obveznike.

U Waldorfskom dječjem vrtiću \*Iskrica\*, prema alternativnoj koncepciji Rudolfa Steinera, u atmosferi toplog, gotovo kućnog ugođaja, djeca imaju priliku doživjeti red, ritam i harmoniju. U dnevnom, tjednom i godišnjem ustaljenom ritmu izmjenjuju se različite aktivnosti: igra, obroci i odmaranje, umjetničke i radne aktivnosti. Poticaji i namještaj prirodnog su podrijetla, oblikovani i obojani tako da pružaju blage i nijansirane poticaje za zdrav razvoj osjetila. Time se u najranijoj dobi "dubinski" njeguje razumijevanje za ekološko. Sve aktivnosti i sadržaji imaju za cilj da kod djeteta razviju aktivnu, nenasilnu i stvaralačku igru, izniklu iz same djetetove nutrine. Takva igra u svijetu odraslih odgovara ozbiljnom i kreativnom radu, nastalom iz pune slobode čovjeka. Glavni cilj ove pedagoške metode je težnja za usklađivanjem djetetovog „duhovnog i zemaljskog dijela“, kroz mnogo veću [slobodu](http://hr.wikipedia.org/wiki/Sloboda) u [odgoju.](http://hr.wikipedia.org/wiki/Odgoj) Njemu se pristupa kao pojedincu čiji se [razum,](http://hr.wikipedia.org/wiki/Razum) [emocije](http://hr.wikipedia.org/wiki/Emocije) i htijenje nastoje oplemeniti i razviti kao cjelovito biće. Odgojitelj je osoba koja je svojim moralnim bićem te promišljenim, svrhovitim i preglednim aktivnostima uzor i poticaj za djetetovu aktivnost, bilo u radu, bilo u igri. Naglasak je na poticanju djetetove kreativnosti i mašte kroz različite vrste umjetničkog izražavanja i doživljaja.

##  Djelatnici

Sukladno propisanim normativima i programom ustanove osiguran je potreban broj radnika:

* Ravnatelj/odgojitelj (VSS) – 1 radnik zaposlen na puno radno vrijeme ( 0,25 ravnatelj/0.75 odgojitelj
* Odgojitelj (VŠS) – 3 radnika zaposlena na puno radno vrijeme, 1 odgojitelj zaposlen na nepuno radno vrijeme 0,25
* Kuharica – 1 radnik zaposlen na nepuno radno vrijeme
* Spremačica – 1 radnik zaposlen na puno radno vrijeme

1 odgojiteljica posjeduju certifikate o završenom stručnom obrazovanju za rad u waldorfskom vrtiću pri Institutu za waldorfsku pedagogiju, trogodišnji program „Škola za sutra“, neformalnog dodatnog studija waldorfske pedagogije, obrazovni program „Waldorfskog pedagoškog osposobljavanja“., dok su 3 odgojiteljice studentice waldorfske pedagogije.

Obavljanje poslova više medicinske sestre i pedagoga osigurava Grad Split.Administrativne poslove obavlja ravnatelj i tajnik vrtića.

Računovodstvene poslove obavlja ugovoreni knjigovodstveni servis.

Jelo (4 obroka) priprema kuharica.

Poslove pospremanja, čišćenja i popravaka obavlja spremačica.

* + **Bitne zadaće u pedagoškoj godini 2019./2020. su sljedeće:**

* + dopuna i kontinuirano opskrbljivanje odgojnih skupina didaktičkim sredstvima, namještajem te potrošnim materijalom,
  + osiguranje materijalnih i drugih tehničkih uvjeta koji bi doprinijeli sigurnom i stimulativnom boravku djece i djelatnika u vrtiću: redovitim servisiranjem i ispitivanjem instalacija, strojeva i aparata, zaključavanjem unutarnjeg prostora, svakodnevnom kontrolom dvorišta i sl.,
  + razmještanje i prilagođavanje postojećeg namještaja dostupnijim i poticajnijim djeci, u skladu s primjerenim centrima aktivnosti,
  + stvaranje uvjeta za pravilno razvrstavanje i odlaganje otpada u vrtiću,
  + i dalje ćemo samostalno izrađivati, graditi i šivati igračke od prirodnih materijala, drva, tkanina i nepredene vune te ostalih prirodnih materijala,
  + u suradnji i uz pomoć roditelja i prijatelja i dalje ćemo nabavljati veće količine pedagoški neoblikovanog prirodnog materijala koji se koristi za izradu igračaka, dekoraciju prostora, ali i u raznovrsnim projektima koje djeca provode tijekom godine.
  + daljnje hortikulturno oplemenjivanje i uređivanje našeg dvorište
  + nastojat ćemo dosljedno organizirati rad vrtića u skladu s elementima waldorfske pedagogije - poticati dječju kreativnost svakodnevnim umjetničkim aktivnostima

pritom koristeći isključivo prirodne materijale (drvo, pčelinji vosak, svilene i pamučne tkanine, vuna), kao i pretežno pedagoški neoblikovani materijali.

Cjelovit redoviti plan i program rada vrtića dopunjava se i obogaćuje dodatnim programima po izboru djece i roditelja, odgojno-zdravstvenim programima poput izleta, kulturno-umjetničkim sadržajima, kreativnim radionicama, obilježavanjima blagdana i svetkovina, različitim vrtićkim manifestacijama, posjetama, izletima, posjete muzeju, kazalištu i sl.

* + **Zanimljivi sadržaji:**
  + Posjete seoskim imanjima ili obilazak Splita (muzeji, kazališta, itd.)
  + Izleti prema Godišnjem planu i programu rada vrtića
  + Kazališne predstave prema Godišnjem planu i programu rada vrtića
  + Druženja s obiteljima djece povodom različitih svetkovina
  + Proslava Miholja, Žetvene svečanosti, Martinja, obilježavanje prvog Adventa, Božića, Tri kralja, Karneval, Uskršnja svečanost..
  + Predavanja i kreativne radionice za roditelje
  + Božićni i ljetni sajam
  + Roditelj gost u skupini
  + Završne priredba i svečanost

# 2. KURIKULUM Waldorfskog dječjeg vrtić\*Iskrica\*

Kurikulum Waldorfskog dječjeg vrtića \*Iskrica\* utemeljen je na načelima i postavkama Waldorfske pedagogije.

Waldorfska pedagogija je univerzalna što se tiče svojih principa i to univerzalno odgovara svakom djetetu: *primiti dijete s poštovanjem, odgajati ga s ljubavlju, otpustiti u slobodu.* Posebnost waldorfske pedagogije, kojoj je polazište u antropozofskom-duhovnom učenju, među ostalim jest da poima dijete kao fizičko, duševno i duhovno biće. Dijete do sedme godine života živi u posebnom stanju svijesti. U potpunosti je otvoreno prema svijetu kojeg doživljava preko svojih čula. Dijete se ne osjeća odvojeno od onoga što spoznaje. Sve što vidi, čuje, osjeti neposredno se odražava na njega i njegove organe. Još nema sposobnosti distanciranja od okoline. Stoga je sve što se događa u djetetovoj okolini važno za njegov razvoj.

**Waldorfska pedagogija ne bavi se samo razvojem intelekta u djeteta, već istodobno njeguje osjećajni život, stvaralačke potencijale, razvija radne navike i sposobnosti te jača volju i motivaciju. Odgajanjem se pomaže djetetu u odrastanju, tako da ono prepozna i razvije svoje potencijale i da se kasnije može snaći u svim predvidljivim i nepredvidljivim situacijama koje život pred njega postavlja. To smo i u Waldorfskom dječjem vrtiću**

**„Iskrica“ prepoznali kao najvažniju misao vodilju u kreiranju našeg odgojno obrazovnog programa.**

Organizacija rada vrtića je u skladu s elementima waldorfske pedagogije - potiče dječju kreativnost svakodnevnim umjetničkim aktivnostima. Pritom se koriste isključivo prirodni materijali (drvo, pčelinji vosak, svilene i pamučne tkanine, vuna) kao i pretežno pedagoški neoblikovani materijali. Prostor dječjeg vrtića osmišljeno smo uredili s puno prirodnih materijala. Ručno smo izradili igračke koje potiču kreativnu dječju igru, istraživanje i razvoj svih djetetovih osjetila. Primjena pravilnog ritma svih aktivnosti razvija kod djeteta osjećaj sigurnosti, jer dijete razumije što odrasli rade i može predvidjeti što će se s njim događati. Odgojiteljice, dodatno educirane na trogodišnjim seminarima, svjesne su svoje odgovornosti kao uzora za oponašanje. Zato se odgojiteljice stalno samopromatraju i samoodgajaju.

**Opći cilj** **odgojno-obrazovnog rada** u programu predškolskog odgoja i obrazovanja je zadovoljavanje djetetovih razvojnih potreba te poticanje njegovog svekolikog razvoja.

Tako je i u našem waldorfskom vrtiću osnovni cilj postići harmoničan razvoj djetetovih fizičkih, duševnih i duhovnih snaga uvažavajući njegov individualitet. Suradnja roditelja i odgojitelja nam je izuzetno važna.

**Moto waldorfske pedagogije** je *uzor i oponašanje; ritam i ponavljanje, te zahvalnost i poštovanje*

Sljedeći važan cilj jest postizanje usklađenosti odgojnih utjecaja kod kuće i u vrtiću što djetetu daje osjećaj sigurnosti.

U waldorfskoj se pedagogiji angažiraju sve mogućnosti i potencijali djeteta koji mu mogu pomoći pri usvajanju znanja. Kaže se da se u waldorfskim vrtićima ***uči glavom, srcem i rukama*.** Djetetu se pristupa kao cjelovitoj osobi koja ima tjelesne, emocionalne, intelektualne, socijalne i duhovne potrebe. Stoga je osnovni cilj Waldorfskog vrtića „Iskrica“ omogućiti svakom djetetu da razvije i unaprijedi svoje potencijale i talente kroz pozitivnu i inspirativnu odgojno-obrazovnu sredinu.

**Zadaće odgojno-obrazovnog rada**

Na nama je da našoj djeci pružimo najbolje kako bismo postavili kvalitetne temelje za socijalni, duhovni, estetski, emocionalni i intelektualni razvoj za budućnost koja ih čeka. Na odraslima su mnogi zahtjevni i odgovorni zadaci: vidjeti dijete na prvom mjestu, jačati volju, čuvati i njegovati životnu snagu, hraniti djetetovu dušu, prepoznati i poticati darovitost i djetetov interes i dati mu mnogo ljubavi i pažnje kako bi razvilo sve što ono jest.

Kako bi se ciljevi odgojno-obrazovnog procesa što kvalitetnije provodili i ostvarivali, potrebno je postaviti i ostvariti konkretizirane **zadaće** odgojno-obrazovnog rada i **aktivnosti** koje je važno uskladiti s psihofizičkim karakteristikama djece predškolske dobi, kao i s očekivanim kompetencijama koje bi djeca trebala steći u predškolskom periodu, od kojih su najvažnije:

* + Podržavati očitovanje i spontano iskazivanje svih emocija kroz sve oblike izražavanja slijedeći djetetov izbor
  + Poticati djecu na rješavanje problema, interpretiranje i integriranje poruka dobivenih preko različitih osjetilnih modaliteta
  + Poticati međusobnu komunikaciju
  + Usmjeravati djetetov izbor na uvažavanje posebnosti drugih, prepoznavanje i poštivanje raspoloženja i osjećaja drugih, iskazivanje suosjećanja
  + Razvijati osjećaje da su učenje i rad vrijedni
  + Omogućiti djetetu doživljaj uspjeha kroz različite (umjetničke i radne) aktivnosti
  + Uključivati roditelje u odgojno-obrazovni proces, njegovati i poticati partnerski odnos s roditeljima
  + Usmjeriti dijete na igru, ponajprije na socijalne i istraživačke igre
  + Osiguravati uvjete za razvoj i poticati razvijanje i usavršavanje djetetovih motoričkih sposobnosti, psihomotornih vještina, okulomotorne koordinacije i fine motorike, utjecati na razvoj opće psihomotorike
  + Pratiti individualni razvoj i uočavati posebne potrebe djece
  + Stjecati osnovna znanja i vještine potrebne za djetetov daljnji razvoj i izazove koje pred djecu postavlja škola
  + Razvijati i vježbati različite sposobnosti i vještine, usvajanje znanja, razvijanje pozitivne slike o sebi, razvijanje pozitivnih socijalnih odnosa, kroz sljedeće važne sposobnosti:

 **Specifični vrtićki kurikulum W.d.v. \*Iskrica\*** očituje se u nekim načelima rada po kojima je naš vrtić prepoznatljiv, kao što su:

* + - toplo, obiteljsko vrtićko ozračje u kojemu se svako dijete osjeća sigurno, prihvaćeno i slobodno,
    - pomno estetski harmonično i umirujuće uređeno vrtićko okružje, ugodnih boja i obilježja u skladu s prirodom, godišnjim dobom;
    - prostor opremljen prirodnim i pedagoški neoblikovanim materijalima poput drva, kamenčića, grančica, češera, školjaka, plodova prirode, prirodnih tkanina, vune, filca, lončića i kuhača koje nam često daruju roditelji i sl.
    - stalan ritam aktivnosti:
      1. Godišnji ritam aktivnosti koji prati izmjenu godišnjih doba te određenih blagdana i svetkovina u četiri ciklusa: jesenski, zimski, proljetni i ljetni.
      2. Epohalni odgojno-obrazovni rad kojeg određuje:
* Stalni tjedni ritam aktivnosti (pričanje priča i crtanje blok pastelama, likovne aktivnosti, aktivnosti oblikovanja i pečenja kruha, glazbene aktivnosti i euritmija, dramsko-scenske aktivnosti).
* Stalni dnevni ritam aktivnosti po načelu „uzdah“ – „izdah“, tj. izmjeni vođenih i slobodnih aktivnosti (slobodna igra, doručak, glavna aktivnost, slobodna igra, užina, boravak na zraku, ručak, poslijepodnevni odmor, užina i aktivnosti s predškolcima, odnosno slobodna dječja igra). Svako dijete ima svoje stalno mjesto u garderobi, za stolom, za spavanje.
* Provođenje aktivnosti poput ručnog rada, šivanja, filcanja, tkanja i/ili u izrade igračaka, manipulacije voskom i sl.... samostalno pečemo kruh.
* Otvorenost ka društvenoj sredini i suradnja s raznim ustanovama i vrtićima i u raznim manifestacijama.
* Cjeloživotno stručno usavršavanje - odgojitelji se, među ostalim, posebice stručno usavršavaju u području waldorfske pedagogije i u umjetničkim aktivnostima koje provode s djecom, u učenju pjesama uz pokret, u pjevanju i sviranju glazbalima, različitim likovnim tehnikama, pričanju priča i dramatizaciji ili vođenoj fantaziji, odnosno kreiranju i izvođenju lutkarske predstave. Stručno usavršavanje izvodi se prema Godišnjem planu i programu ustanove.
* Posebna pozornost pridaje se razvoju senzibilnosti za ekologiju te se u skladu s time provode različite ekološke (radne) aktivnosti: sadnja vrta, sadnja cvijeća, uzgoj voća i povrća, pravljenje pekmeza, zimnice, sirupa, recikliranje, pravilno odlaganje otpada u eko otok i sl., kao i njegovanju kulturne baštine u suradnji s bližom okolinom.
* Roditelji su nam dragi gosti i pomagači te partneri u raznim aktivnostima. Ostvarujemo bogatu i raznovrsnu suradnju s obiteljima naše djece putem raznih načina suradnje: inicijalni razgovori, individualni razgovori s roditeljima, mjesečne informacije za roditelje, pisana komunikacija putem Kutića za roditelje, panoa, letaka, roditeljski sastanci, savjetovanje, različiti neformalni oblici suradnje: roditelj gost ili aktivni suradnik u skupini, roditelj pratitelj u izletu/posjeti, roditelj suradnik u organizaciji određene manifestacije, druženja i sl.

 **Temeljna struktura predškolskoga kurikuluma podijeljena je na tri velika** **pod područja u kojima dijete stječe kompetencije:**

* ja (slika o sebi),
* ja i drugi (obitelj, druga djeca, uža društvena zajednica, vrtić i lokalna zajednica),
* svijet oko mene (prirodno i šire društveno okružje, kulturna baština, održivi razvoj).

 **Prema kurikulumskim područjima kompetencijskih dimenzija, važno nam je da dijete usvoji, postigne sljedeća znanja, vještine i sposobnosti, odnosno vrijednosti i navike:**

* **Temeljna znanja:** usvajanje i praktična uporaba pojmova i predodžbi kojima dijete razumije i objašnjava sebe, svoje ponašanje i izbore, odnose s drugim osobama u svom okruženju te sa svijetom u kojem živi i koji ga okružuje. Očekuje se da dijete usvoji informacije, tj. izgradi znanja koja mu omogućavaju nesmetanu komunikaciju s vršnjacima i odraslima, osiguraju mu kvalitetnu prilagodbu trenutačnomu okruženju te ga kvalitetno osposobe za izazove koji ga očekuju kao što je, primjerice, polazak u školu.

* **Vještine i sposobnosti:**

 **Razvoj intelektualnih sposobnosti**

* razvoj gipkosti i spretnosti šake i prstiju putem crtanja oblika (predvježbe za pisanje)
* razvoj osjetila za pokret (preduvjet za uspješno učenje) putem vježbi za spretnost, vježbi za svjesnost o prostoru, svladavanja prirodnih prepreka, euritmije, tjelovježbe, ritmičko-gestovnih igara
* provjera razvijenosti krupne i fine motorike (preduvjet harmoničnog osjećajnog života i intektualnih sposobnosti) te njihov razvoj putem vježbi svladavanja prirodnih prepreka, ritmičkim igrama za spretnost ruku i nogu, ritmičkim vježbama za razvoj koncentracije u rukama i nogama, modeliranjem gline, voska, tijesta, vezanjem čvorova
* razvoj sposobnosti promatranja i slušanja (razvoj osjetljivosti i interesa za problem, sposobnosti učenja, emocionalne i socijalne inteligencije)
* razvoj intelektualnih, ali i kreativnih sposobnosti putem vježbi za osjetila dodira i sluha, izletima u prirodu, slikanjem akvarelom, modeliranje nepredenom vunom, bojanje biljnim bojama.

 **Razvoj socijalnih sposobnosti**

* razvoj sposobnosti slušanja
* razvoj socijalne osjetljivosti
* vježbanje umjetničke senzibilnosti (razvoj strpljivosti i odmjerenosti)
* poticanje grupne igre na otvorenom i zatvorenom prostoru (snalaženje u grupi, spretnost)
* upoznavanje geografskih i drugih osobitosti lokalne zajednice (interes za zajednicu ljudi) i tradicionalnih aktivnosti ljudi, sudjelovanje u ekološkim akcijama i projektima za poboljšanje standarda življenja
* senzibilizirati djecu za cijenjenje ljudskog rada kontinuiranim obavljanjem domaćinskih poslova (cijeniti rad drugih ljudi) u igri i kod kuće, te kroz posjete zanatlijama (u dogovoru s roditeljima) ili priče o njima
* razvoj samostalnosti brigom o svom priboru, poticanje urednosti (samostalnost i samosnalaženje) radnog mjesta, usvajanjem osnovnih higijenskih i kulturnih navika, snalaženjem u prometu.

* **Vrijednosti i stavovi:** prihvaćanje, njegovanje i razvijanje vrijednosti obitelji, zajednice i društva; dijete je vrijednost sama po sebi.

 **Osnovna načela odgojno-obrazovnog rada su u W.d.v. \*Iskrica“ su:**

* 1. Načelo ritmičnosti i ponavljanja
  2. Načelo reda i pouzdanosti
  3. Načelo oponašanja / predanosti i uzora
  4. Načelo autoriteta i povjerenja
  5. Načelo cjelovitosti procesa učenja
  6. Načelo individualizacije procesa učenja

Program i sadržaji koji se odabiru za rad sa djecom u skladu su s tijekom godišnjih doba i raznim svetkovinama. Sve što se čini s djecom prožeto je umjetnošću: slikanje (biljne boje), modeliranje (pčelinji vosak), rad s prirodnom vunom, platnom, filcom, pjevanje, muziciranje udaraljkama, izvođenje lutkarsko scenskih predstava, pričanje priča i bajki, ritmičko izgovaranje tekstova te rad s neoblikovanim prirodnim materijalom.

U radu se prati ritam dana, tjedna i godine. Ritam dana temelji se na uravnoteženoj izmjeni umjetničkih i životno radnih aktivnosti sa slobodnim i kreativnim aktivnostima djece i odgajatelja, na principu „udah - izdah“. Ritam tjedna temelji se na izmjeni umjetničkih aktivnosti. Ritam godine temelji se na obilježavanju svetkovina.

Cjelokupni odgojno-obrazovni rad provodi se na temelju načela „uzdaha i izdaha“. "Uzdah" su aktivnosti koje izvodi, odnosno vodi odrasla osoba. Djeca pri tome slijede, oponašaju i na nesvjestan način uče. "Izdah" su aktivnosti kojima dijete spontano izražava svoje doživljaje i iskustva iz neposredne okoline. Umjetničke aktivnosti se ritmički izmjenjuju tijekom tjedna. Održavajući stalni ritam izmjene aktivnosti kod djece se stvara osjećaj sigurnost i stabilnosti. Teme svih umjetničkih aktivnosti mijenjaju se u skladu sa godišnjim dobima i svetkovinama koje se obilježavaju tijekom godine. Odgojitelji biraju teme i prateći promjene u prirodi u životinjskom i biljnom svijetu kroz godišnja doba. Jedna epoha u kojoj se prati jedna tema traje nekoliko tjedana. Roditelji su aktivno uključeni u proces odgojno obrazovnog rada kroz roditeljske sastanke, umjetničke radionice, proslave svetkovina i zajedničke izlete.

Velika važnost daje se zdravoj i kvalitetnoj prehrani.

|  |  |  |
| --- | --- | --- |
| **3.ODGOJNO-OBRAZOVNI PROGRAMI**  **3.1.REDOVITI PROGRAM ODGOJA**  **PREDŠKOLSKE DJECE –vrtićki program** | **I** | **OBRAZOVANJA** |

**Cilj:** osigurati individualizirani pristup djetetu kao pojedincu specifičnome po potrebama, interesima, psihosomatskim karakteristikama; - osigurati uvjete za djetetov optimalan razvoj;

* pomoći roditeljima u odgoju i brizi za dijete.
* postići harmoničan razvoj djetetovih fizičkih, duševnih i duhovnih snaga uvažavajući njegov individualitet
* ostvariti partnerstvo s roditeljima

**NAMJENA:** cjelovit alternativni razvojni program ranog i predškolskog odgoja i obrazovanja prema koncepciji Rudolfa Steinera provodi se za djecu od 3 godine do polaska u osnovnu školu. Namjena programa je prepoznavanje i zadovoljavanje primarnih dječjih potreba; osiguravanje dnevnog odmora, skrbi i njege, zdravstvene zaštite, prehrane, poticanje individualnog rasta i razvoja djeteta, u skladu s načelima Waldorfske pedagogije.

**VREMENIK:**  Redoviti program provodi se prema vremeniku kalendarske godine od rujna do lipnja tekuće godine. Nakon toga slijedi period ljetne organizacije odgojno-obrazovnog rada. Godišnje aktivnosti planiraju se i vrednuju u nekoliko ciklusa (9 mj./ 10., 11. i 12. mj./ 01., 02. i 03. mj./ 04., 05. i 06. mj./ 07./, a 08mj, je kolektivni godišnji odmor.

Godišnji odgojno-obrazovni rad raspoređen je u četiri ciklusa: jesenski, zimski, proljetni i ljetni; prema ustaljenom epohalnom radu odgojitelja, određenom tjednom i dnevnom ritmu aktivnosti. Provođenje svakodnevnih aktivnosti u vrtiću vremenski je vezano uz posluživanje obroka i vrijeme odmora kod mlađe djece, te se one odvijaju sljedećim redoslijedom:

* dolazak djece i slobodna igra od 7,00 do 8,15
* 8,15 do 8,30 sati aktivnosti okupljanja
* 8,30 do 9,00 sati doručak
* 9,00 do 10.00sati – slobodna igra i umjetnička aktivnost
* 10.00 do 10.15sati – spremanje igračaka
* 10.15 do 10.30 sati – voćna užina
* 10.30 do 10.45 sati - kolo
* 10.45 do 11.45sati - igre u dvorištu
* 11.45 do 12.00sati – priprema za priču
* 12.00 do 12.15sati – bajka ili priča
* 12.15 do12.45sati – ručak
* Od 12,00 odmor i/ili program predškole, praktične ili mirne aktivnosti
* U 15.00 sati užina
* Od 15.30 do 16.30 sati individualne aktivnosti djece i odgojitelja, slobodne aktivnosti, boravak vani, odlazak djece

**Nositelji:** Odgojitelji predškolske djece

**Način realizacije:** Redoviti program Vrtića provodi se u vremenu prilagođenom potrebama roditelja u objektu, uglavnom od 7,00 do 16,30 sati.

Ekonomska cijena programa prilagođena je potrebama, odnosno mogućnostima roditeljima.

Program prilagodbe provodi se prema planu postupnog dolaženja djeteta u vrtić koji se dogovara individualno s roditeljima novoupisane djece, a traje najmanje tjedan, odnosno pet radnih dana.

Program predškole za djecu predškolce provodi se svakodnevno u jutarnjim i popodnevnim satima u okviru redovitog programa, individualno sa svakim djetetom i pojačano grupno, a planirano dva puta tjedno.

Odgojno-zdravstveni programi provode se sa svom djecom.

 **Bitni aspekti rada su:**

* Stvaranje poticajnog okruženja, naglasak je na prirodnim i pedagoški neoblikovanim materijalima
* Individualizirani pristup djetetu u procesu učenja
* Promatranje djece i praćenja razvoja djece
* Poticanje i stvaranje uvjeta za raznolike dječje aktivnosti (slušanje priča, dramsko-scenske aktivnosti, aktivnosti oblikovanja i modeliranja, likovne aktivnosti, aktivnosti govora, glazbe i pokreta)
* Usmjeravanje na važnost i zdravstveno-preventivni potencijal tjelesnog vježbanja od najranije dobi, u cilju poticanja cjelokupnog psihofizičkog razvoja djeteta i razvijanja zdravih navika, kao i kulturnih navika.

**OČEKIVANA POSTIGNUĆA - KOMPETENCIJE**

**PREDŠKOLSKOG DJETETA**

Očekuje se da će dijete biti „spremno“ za školu

u svim područjima sazrijevanja, odnosno da će dijete biti sposobno:

* **Tjelesno –** podnijeti tjelesne i psihičke napore koji ga očekuju u školi
* **Pshihomotorno-** usklađivati određene vrste pokreta s osjetnim podacima koje prima putem osjetnih organa iz svoje okoline; razvijenih grafomotoričkih, predčitalačkih vještina, vještina razumijevanja prostornih odnosa i usvojene orijentacije;
* **Intelektualno –** imati primjereno razvijene psihičke funkcije: govor, pamćenje, percepcija, mišljenje i zaključivanje; razvijene vještine koncentracije, pravilnog govorenja svih glasova, definiranja jednostavnih pojmova, kategoriziranja pojmova, prepričavanja događaja; vještine numeričkog poimanja, razumijevanja vremenskih odnosa i boja;
* **Socio-emocionalno -** u velikoj mjeri kontrolirati svoje emocije, sposobno za odgađanje zadovoljstva kako bi postiglo cilj (riješiti zadatak do kraja), za suradnju s drugima (dogovor, kompromis), rješavanje konflikata na socijalno prihvatljiv način, motivirano za sudjelovanje u društvenim igrama, sposobno da poštuje pravila igre, razvijenog osjećaja sigurnosti i samopouzdanja, prilagođeno društvenim normama, usvojilo primjeren stupanj samostalnosti u samozbrinjavanju, prometu, komunikaciji i radnim navikama.

**TEME I AKTIVNOSTI KROZ GODINU**

Na početku jeseni, kada je sve prepuno plodova, kada se ljudi na selu zahvaljuju za dobru žetvu, dolazi nam **Sveti Mihael (29.09.)**, koji sa svojim zlatnim mačem što su mu ga iskovale zvjezdice, pobjeđuje zlog zmaja. Tim svojim mačem daje blagoslov hrabrim vitezovima, a oni, ponosni na svoje zlatne krune što su ih toga dana dobili, nose kući i čarobne jabučice u kojima su pronašli zvjezdice. Slaveći svetkovinu **Svetog Martina (11.11.)** dajemo djeci sliku ljudske dobrote i veličine ljudskog bića. Sveti Martin je prema legendi podijelio svoj plašt sa siromahom, a mi ćemo u vrtiću sa svojim prijateljima podijeliti kolačiće koje smo sami umijesili.

Adventsko razdoblje (Advent – dolazak) je radosni put tihog iščekivanja Božića. To je vrijeme najveće tame u prirodi, stoga prve nedjelje Adventa idemo u Adventski vrt potražiti svjetlo koje svijetli za nas i u nama. Zlatnim nebeskim stepenicama **(06.12.)** sa zlatnom knjigom u ruci svečano nam dolazi **Sveti Nikola**. Njegov pomoćnik Krampus vjerno ga prati i pomaže noseći veliku vreću poklona. Iz zlatne knjige Sveti Nikola nam kazuje o našim dobrim djelima i onima koje nismo učinili kako treba. No, ipak nas daruje jabukom, zlatnim orahom i medenjakom. Dolazi zima, vani postaje tamno i hladno, a u našem vrtiću je svijetlo i toplo. Sve će vam biti jasno kada čujete da su svjećice napravile dječje ručice, poklone za **Božić** (koji nam uskoro dolazi i svjetlost donosi), opet su napravile dječje ručice, a ukrase za bor i kolače za svečanost kada nam dođu mame i tate, bake i djedovi… također su napravile dječje ručice, kod nas ne može biti tamno i hladno, jer toliko toga napraviti znamo. “Božićnom igrom” djeci dajemo sliku Svete obitelji i rođenja malog Isusa. “Tri kralja gle dolaze uz zvijezde sjaj…” I Melkior i Baltazar i Gašpar stići će do malog Isusa i darovati ga zlatom ( jer se rodio kralj ), mirtom ( jer se rodio čovjek ) i tamjanom ( jer se rodio Bog ). U periodu maškara postajemo vrijedni majstori: pekari, zlatari, krojači, postolari, stolari…stapamo se s različitim zanimanjima i izrađujemo mnoge stvari. Za **Uskrs** se pripremaju gnijezda i tada su nam ručice vrlo spretne, kako bi nas zeko zatekao marljive i sretne, te u parku dok se igramo crveno jaje u gnijezdu ostavio … Iz dana u dan, duh svetkovina blagotvorno djeluje na dječju dušu … a kada nakon ljetnih praznika opet zajednički krenemo na put – to je kao da polako otvaramo glazbenu kutijicu čiji su nam zvuči dragi i poznati, no sada smo godinu dana stariji i posve ista glazba zvuči nekako drugačije.

Kroz odgojno-obrazovni rad prate se godišnji ritmovi u prirodi, tj. godišnja doba, i oni su inspiracija za sve umjetničke aktivnosti. Osmišljavajući sadržaj ritmičkih kola prate se promjene u prirodi. U ranu jesen su teme radovi seljaka u polju i sakupljanje plodova, u kasnu jesen padanje lišća i spremanje životinja na zimski san, zimi - hranjenje ptičica, golo drveće…., a u proljeće se prati buđenje prirode - prvo proljetno cvijeće, pupanje listića, leptire, pčele, sadnju voća, povrća, cvijeća. Bajke se isto biraju u suglasju s godišnjim dobima, kao i teme za lutkarske predstave. Za slikanje tehnikom mokro na mokro biraju se boje koje prevladavaju u prirodi u to doba. Zimi se modelira isključivo pčelinjim voskom jer je to topla tehnika, dok se glina daje kad je i u prirodi toplije. Dijete ima čvrstu vezu s prirodom. Priroda je puna čarolija - cvijeće, biljke, komadi drva, kora drveta, blato, kamenčići, školjke, pera, pčelinji vosak, nepredena vuna… sve su to materijali svuda oko nas prisutni, a koji u rukama djeteta dobivaju sasvim nova značenja. Ti predmeti iz prirode potiču dječju maštu, razvijaju kreativnost, inspiriraju.

**Odgojitelj u waldorfskom vrtiću** je umjetnik jer on umjetnički oblikuje i osmišljava sve sadržaje u vrtiću. Umjetnost je pripovijedanje priča i bajki, pisanje vlastitih priča, smišljanje stihova za ritmička kola i gestovne igre. Odgojitelj slika zajedno s djecom te se na taj način zajedno s djecom umjetnički izražava. Bavi se pjevanjem i sviranjem lire ili flaute. Najviši vid umjetničkog izražavanja je stvaranje lutkarske predstave u kojoj se objedinjuju svi sadržaji. Djeca promatraju odgojitelja kako izrađuje lutke za predstavu, osmišljava scenografiju na stołu i na kraju im daje doživljaj gledanja i sudjelovanja u pravoj predstavi. Odgojitelj osmišljava i oblikuje prostor za boravak djece koji je pun igračaka koje je izradio on sam ili zajedno s djecom. Važno je da djeca mogu promatrati odgojitelja dok kreira svetkovni stolić za koji on sam izrađuje elemente npr. šivajući stolne lutke - Majku zemlju, vile, patuljke. On na kreativan način pristupa svemu što radi i izrađuje, a kreativnost se najviše očituje u odgoju djece. Biti odgojitelj u waldorfskom vrtiću je poziv, ne zanimanje, stoga je svim svojim bićem stalno prisutan i posvećen, svjestan svog rada i svoje odgovornosti. Uzor je djeci u svemu što radi, u svom djelovanju. Bitno je cijeli život učiti i raditi na sebi.

Zato odgojitelj u waldorfskom vrtiću mora biti umjetnik u širem smislu te riječi.

 **Aktivnosti u Waldorfskom dječjem vrtiću \*Iskrica“ su slijedeće:**

1. Umjetničke aktivnosti:

* ritmička kola
* gestovne igre
* bajke i lutkarske predstave
* modeliranje
* slikanje
* pjevanje, sviranje
* euritmija

1. Slobodna igra
2. Umjetnost uređivanja vrtića – uređivanje svetkovnog stolića

**Vrednovanje**

Odgojitelji će svoju valorizaciju i (samo)vrednovanje provedenih aktivnosti bilježiti :

* mjesečno i tromjesečno u knjigu pedagoške dokumentacije - svakodnevno
* zajedničko vrednovanje na Odgojiteljskom vijeću preko rasprave
* anketom od strane roditelja
* praćenje rada odgojitelja
* radni sastanci tima

## 3.2. PROGRAM PREDŠKOLE

* CILJ – omogućiti djetetu sigurno okruženje koje će mu istovremeno pružiti izazove, ali i razviti osobne potencijale i sposobnosti, ravnomjerno poticati razvoj različitih sposobnosti i vještina djece, kroz sva razvojna područja
* NAMJENA – pripremiti i osposobiti dijete na obveze i očekivanja koja pred njega

stavlja škola; integracija djeteta u kolektiv, priprema djece za školu

* VREMENIK –unutar tekuće pedagoške godine, od 01.10. do 31.05.
* NOSITELJI – odgojitelji
* NAČIN REALIZACIJE – kroz raznovrsne igre, planirane i spontane aktivnosti, radne zadatke, dva puta tjedno i individualno s pojedinim djetetom; obratiti pozornost na pravilan hvat olovke
* TEME – tematski pratimo godišnji plan Programa predškole te obilježavamo aktualnosti kroz razne teme i aktivnosti
* NAČIN VREDNOVANJA – valorizacijom u pedagoškoj dokumentaciji; vrednovanje na radnim sastancima i odgojiteljskim vijećima

**TEME I AKTIVNOSTI KROZ GODINU:**

**Razvijanje djetetove samosvijesti** – To sam ja, Što sve mogu…, biti zdrav tijelom i duhom, zdrava hrana, lijepo ponašanje

**Djetetovo okruženje** – Ja i moja obitelj, znam gdje stanujem (put od kuće do vrtića-škole, oprezno kretanje u prometu),

**Svijet u kojem živim** – Zajednice živih bića: kućni ljubimci, seosko gospodarstvo – domaće životinje, šumske - divlje životinje; more, rijeke i obala; grad u kojem stanujem

**Velike ljudske zajednice** – Moj zavičaj i moja domovina Hrvatska, Hrvatska je dio svijeta, Planet Zemlja

**Promet i prometna kultura** – Vrste vozila, prometnih putova; ponašanje u prometu, sigurnost u prometu

**Doživjeti umjetnost i stvarati** – Doživljaj umjetničkog stvaranja, upoznavanje s poznatim glazbenim, likovnim i scenskim djelima, narodna umjetnost (folklorna, kulturno-umjetnička društva…), lutkarske predstave, dramsko-scenske aktivnosti

**Specifične aktivnosti s kretanjem:** Male tjelesne aktivnosti sa i bez pomagala (uže, obruči, lopte, ), hodanje i trčanje, provlačenje i puzanje, penjanje, hvatanje i bacanje, razne pokretne igre, grudanje, stvaranje navika vježbanja

**Životno praktične radne aktivnosti:** Aktivnosti vezane uz zadovoljavanje osnovnih bioloških potreba: korištenje toaleta, pranje ruku, samostalnost kod jela, pristojno ponašanje za stolom, samostalno oblačenje, svlačenje, vezanje vezica; formiranje i briga za živi kutić prirode (vrt, biljka); opasnosti u kući (oštri predmeti, vruća voda, vatra, otrovne tekućine, smeće, lijekovi); opasnosti u prometu (ulica nije mjesto za igru, kretanje prometom, prelazak ulice, nepoznate osobe, prometni znakovi-naši čuvari); očuvanje zdravlja i okoliša (zbrinjavanje otpada, recikliranje)

**Umjetničko promatranje, slušanje i interpretiranje umjetničkih tvorevina za djecu:** Slikovnice, priče, pjesmice, sviranje lire, flaute…; gledanje predstava

**Raznovrsne igre (funkcionalne, simboličke, igre građenja i konstruiranja, igre s pravilima):** Gradimo svoju kuću, vrtić, školu; put od škole do kuće, prometnice, vozila, figurice ljudi, prometni znakovi, semafor; društvene igre, socijalne igre, didaktičke igre, matematičke igre i aktivnosti, pokretne igre

**Aktivnosti raznovrsnog izražavanja i stvaranja:** Izrada glazbala, upoznavanje udaraljki i izvođenje ritmičke pratnje uz pjevanje, izvođenje brojalica, igre s pjevanjem i druge igre vezane uz tradiciju kraja u kojem dijete živi, govorne igre, igre za razvoj glasovne sinteze i analize; crtanje, slikanje i modeliranje

**Istraživačko-spoznajne aktivnosti:** Znam: vezati cipele, uliti vodu…., izrezati, pjevati, slikati, nizati, provlačiti, Učim koristiti iglu i konac; lica pokazuju osjećaje, igra uloga prijatelj, imenovanje, prepoznavanje po izgledu, okusu, boji, opipu, mirisu, sluhu (aktiviranje svih osjetila)

Otkrivanje i jednostavno eksperimentiranje: voda, led, para, pliva-tone; svojstva, funkcije, odnosi: prostorni, vremenski, količinski, igre s vodom, pijeskom, papirom, magnetima

Promatranje (rast biljaka, promjene u prirodi–godišnja doba), šetnje

**Druženja i društveno-zabavne aktivnosti:** Izrada: nakita, maske, zmaja, igračaka…

**Obilježavanje značajnih dana**: Miholje, Martinje, Adventsko vrijeme, Sv. Nikola, Sv. Luce, Božić, Tri kralja, Karneval, Uskrs, Duhovi, Završna i ivanjska svečanost – oproštaj od predškolaca

**4.OBOGAĆIVANJE ODGOJNO-OBRAZOVNOG PROCESA**

**Kalendar zbivanja u ped. god. 2019./2020.**

**Rujan**:

* vitezovi, zmajevi, kamenčići dobrih djela, vaga
* Miholjska svečanost – kruh, jabuka - zvijezda

**Listopad:**

* Jesenski plodovi, plodine
* Pravljenje džema, pite od bundeve i jabuka
* Izlet – posjeta mlinici, upoznavanje bliže okoline, prirode…
* Žetvena Svečanost

**Studeni:**

* Kreativna radionica za roditelje
* Kolačići – dijeljenje
* Patuljci, svjetiljke…
* Martinjska svečanost

**Prosinac i siječanj:**

* Adventski vrt– manifestacija za djecu i roditelje
* Obilježavanje adventskih blagdana, manifestacije i proslave: sv. Nikola, sv. Lucija
* Kreativna radionica za roditelje
* Božićni sajam, Božićna igra…Nova Godina
* Igra Tri kralja

**Veljača:**

* Karneval – zajedno s roditeljima

**Ožujak:**

* Proljetne/uskršnje radionice za roditelje
* Uskršnja svečanost

**Travanj:**

* Aktivnosti u vrtu, sadnja, uzgoj cvijeća, bilja

**Svibanj:**

* Aktivnosti u vrtu – nastavak
* Izlet u prirodu
* Duhovi

**Lipanj:**

* Završna i ivanjska svečanost – oproštaj od predškolaca

**ALTERNATIVNE AKTIVNOSTI:**

* Gosti u vrtiću: roditelji u skupini, čajanka s bakama i djedovima, drugi gosti u skupini

(tete, kumovi, stričevi...)

* Dani „otvorenih vrata“ vrtića
* Tribine, stručna predavanja na temu alternativne pedagogije (Waldorfske pedagogije)
* „Upoznajte nas“ – predstavljanje odgojitelja

## 5. ODGOJNO-ZDRAVSTVENI PROGRAM

Razne oblike odgojno-zdravstvenih programa provodit će odgojitelji u suradnji sa stručnim suradnikom, a odnose se prvenstveno na sljedeće aktivnosti: razni izleti i posjete prema

(posjet knjižnici, obilazak bliže okoline, šetnja gradom, promatranje prirode, posjet liječniku, stomatologu i sl.)

1. Cjelodnevni izlet djece i odgojitelja
2. Kraći sportski program – prema interesu djece i roditelja; euritmija
3. Program prevencije neprihvatljivih oblika ponašanja kroz radionice i aktivnosti prepoznavanja i iskazivanja emocija na način koji ne šteti sebi, drugima i okolini, učenju nenasilja i tolerancije, razvijanju socijalnih vještina (komunikacije s drugima, zastupanje sebe, postizanje dogovora, rješavanje problema) te poticanja pozitivne slike o sebi, samopouzdanja i samopoštovanja djeteta. Važna tema na kojoj će se raditi u sklopu tog programa su emocije: osvještavanje vlastitih emocija, prepoznavanje emocija kod drugih osoba i izražavanje emocija na način kojim dijete ne ugrožava sebe, druge ili okolinu. U vrtiću smatramo bitnim da djeca postanu svjesna emocija koje u pojedinom trenutku osjećaju i nauče na koje sve prihvatljive načine mogu izraziti svoje emocije, kao preduvjet za razvoj samokontrole, empatije i emocionalne inteligencije – psihologinja.
4. Svakodnevni boravak na zraku, promoviranje kretanja i nesputane dječje igre na zraku.

### 6.SURADNJA S RODITELJIMA

 **Individualni ili zajednički sastanci -** Osmišljeno je kao podrška i pomoć roditeljima.

* **Ciljevi:** Opći cilj je pomoć i podrška roditeljima. Zajedno s odgojiteljem, roditelji postavljaju individualne ciljeve i razvijaju konkretne planove za nadilaženje prepreka.
* **Namjena:** Mogu koristiti svi roditelji djece koja pohađaju Waldorfski dječji vrtić \*Iskrica\*
* **Način realizacije:** Za roditeljske sastanke su unaprijed utvrđeni termini, a za individualne se treba dogovoriti Teme s kojima se roditelji mogu javiti odgojitelju su raznolike: neke se tiču razvojnih problema djece, neke se odnose na odgojne dileme, dio tema se odnosi na životne gubitke, rastave, donošenje važnih životnih odluka, odgojna pitanja i nedoumice i sl.
* **Način vrednovanja:** Broj roditelja koji su koristili usluge zajedničkih ili individualnih sastanaka tijekom pedagoške godine , povratne informacije roditelja, anketiranje, dokumentiranje ovog oblika suradnje s roditeljima

 **Oblici suradnje s roditeljima:**

* **Ciljevi:**
* Ostvariti partnerski odnos s roditeljima, pružiti potporu, pobuditi povjerenje roditelja u ustanovu
* Savjetovati roditelje prilikom pripreme djece za vrtić, olakšati proces prilagodbe
* Postići kvalitetu komunikacije na relaciji vrtić- obitelj
* Postići informiranje roditelja i učiniti ga sadržajnijim, privlačnijim, dosljedno podržavajućim
* Poticati roditelje na sudjelovanje u aktivnostima u vrtiću, informirati i uključivati roditelje u život i rad vrtića
* Kontinuirano ostvarivati stručno-savjetodavni rad s roditeljima, jačati roditeljske kompetencije
* Jačati roditeljsku ulogu prilikom prijelaza djece iz vrtića u školu i poučavati roditelje ovoj tematici
* Informirati roditelje o razvoju djeteta
* Valorizirati programe rada vrtića u suradnji s roditeljima

* **Namjena:** Roditeljima djece upisane u vrtić radi ostvarivanja suradnje i partnerstva.
* **Način realizacije:** Suradnja prilikom inicijalnih razgovora s roditeljima, individualnih razgovora, roditeljskih sastanaka, edukativnih i kreativnih radionica za roditelje, putem kutića za roditelje, letaka, obavijesti, promotivnih materijala, izložbe produkata dječjeg stvaralaštva, neformalnih oblika suradnje, predavanja na roditeljskim sastancima, informiranjem roditelja o razvoju djece te odgojno-obrazovnom radu, vrtićkim događanjima i aktivnostima, uključivanjem roditelja u život i rad vrtića.
* **Način vrednovanja:** Broj roditelja koji su sudjelovali, povratne informacije roditelja, anketiranjem, dokumentiranjem ovog oblika suradnje s roditeljima.

|  |  |
| --- | --- |
| **7.** | **STRUČNO USAVRŠAVANJE** |

**CILJEVI:** Unapređivanje znanja i vještina potrebnih za prepoznavanje razvojnih potreba djece**,** naobrazba odgojitelja za uočavanje djece s posebnim potrebama**,** upoznavanje načela odgoja za ljudska prava i osposobljavanje za njihovu primjenu u radu s djecom**,** razvijanje i jačanje komunikacijskih vještina potrebnih za rad s djecom i odraslima**,** upućivanje na praćenje stručne literature i časopisa, upoznavanje s načelima waldorfske pedagogije s osobitim naglaskom na vještinu promatranja djece i praćenje razvoja djece.

**NAMJENA:** Sudjelovanje u raznim oblicima stručnog usavršavanja u ustanovi i izvan nje, namijenjenima predškolskom odgoju i obrazovanju, prema interesu odgojitelja te dogovoru i odlukama ravnatelja.

**NAČIN REALIZACIJE:**

* Individualno stručno usavršavanje - Odgojitelji i stručni suradnici vrtića na početku pedagoške godine izradit će Plan individualnog stručnog usavršavanja kojeg će realizirati, dokumentirati i na kraju pedagoške godine izradit će valorizaciju.
* U sklopu plana kolektivnog stručnog usavršavanja planiraju se izlaganja odgojitelja i stručnih suradnika vrtića. Teme i raspored izlaganja odgojitelja na stručnim aktivima planirat će ravnateljica tijekom godine, temeljem dogovora i aktualnih tema u vrtiću,što ćeujedno uključivati izvješća sa stručnih skupova i seminara.

U sklopu stručnog usavršavanja unutar ustanove, naglasak će biti na usavršavanju iz područja alternativne, waldorfske pedagogije te posebnih sposobnosti i vještina koje su potrebne za provođenje takvog alternativnog programa.

Usavršavanje zaposlenika izvan ustanove provodit će se prema katalogu stručnih skupova Ministarstva znanosti, obrazovanja i športa i Agencije za odgoj i obrazovanje. Odgojitelji će na preporuku vrtića i prema vlastitom interesu uključivati u različite oblike usavršavanja kroz seminare, predavanja, kongrese, okrugle stolove, tečajeve i dr. prateći relevantnu stručnu literaturu. Odgojitelji će se i dalje stručno usavršavati i na Institutu za Waldorfsku pedagogiju, studiju “Škola za sutra”, smjer odgojitelji.

Usavršavanje se provodi kako bi se poboljšala i obogatila kvaliteta odgojno-obrazovnog rada, te obogatila ponuda alternativnih programa u vrtićima Grada Splita.

 **Način vrednovanja:** povratne informacije odgojitelja, evaluacija prilikom usavršavanja, anketiranje, dokumentiranje ovog oblika rada